P. Hrušovský, predseda NR SR: (2003-12-10):
M. Vajda, poslanec: Vážený pán predseda, vážení páni ministri, dovoľte mi, aby som predložil jeden pozmeňujúci návrh. Podľa § 29 zákona Národnej rady č. 350/1996 Z. z. o rokovacom poriadku v znení neskorších predpisov navrhujem v tabuľkovej časti návrhu štátneho rozpočtu na rok 2004 v tabuľke č. 7 dotácie nefinančným subjektom, podnikateľom, kód 644, presunúť z kapitoly Ministerstva hospodárstva SR zo sumy 993,1 mil. Sk do kapitoly ministerstva zdravotníctva 1 mil. Sk a upraviť ju z terajších 4,5 na 5,5 mil. Sk. Odôvodnenie: Dotácia na výrobu bezlepkových a nízkobielkovinových výrobkov je ponechaná na úrovni roku 2003. Pri problematike výroby bezlepkových a nízkobielkovinovch výrobkov a s tým súvisiacich cenových relácií treba vychádza z nasledujúcich základných faktov. Z bezlepkových potravín musí byť vylúčený lepok, ktorý je pre pacientov zdravotne škodlivý. Tieto výrobky nemôžu obsahovať takmer žiadne bielkoviny, teda ani lepok. Lepok sa nachádza najmä v pšeničnej múke a podľa výšky jeho obsahu sa posudzuje jej kvalita. Obsahuje aj raž, jačmeň a ovos, ktorý je však pre celiatikov a fenylketunurikov zakázaný. Cena múky z týchto obilovín je najvyššia zo všetkých surovinových vstupov v pekárskom a cestovinárskom priemysle. Z uvedených dôvodov je nutné lepok nahradiť kombináciou mnohých iných zložiek, to znamená vytvoriť takzvanú rekontaminovanú múku, ktorá zďaleka nedosahuje kvalitatívne vlastnosti pšeničnej múky. Samotná cena a výroba bezlepkových a nízkobielkovinových výrobkov je potom ovplyvnená tým, že je nutné použiť iné vstupné suroviny, ktoré sú cenovo tri- až desaťkrát drahšie ako pšeničná múka a u niektorých zložiek presahuje až 300 Sk za kilogram pri súčasných cenových pomeroch. Výroba sa musí zabezpečovať v samostatnej prevádzke, čím sa znižuje využiteľnosť zariadení, lebo sa musí zamedziť možnej kontaminácii pšeničnou, respektíve lepkovou múkou. Technológia je podstatne komplikovanejšia ako u bežných pekárskych a cestovinárskych výrobkov, čas výroby sa až zdvojnásobuje a rovnako aj opotrebovanosť strojov. Výroba je energeticky náročnejšia, u niektorých druhov cestovín časovo až o 50 %. Ceny energetických vstupov sú vysoké a stroje na výrobu sú obyčajne drahšie, pretože väčšinou vyžadujú určité úpravy a špecializovaný výrobca musí zabezpečiť výrobu širšieho sortimentu pre menší počet ľudí, čím klesá produktivita práce a to aj z dôvodu nutnosti väčšieho rozsahu ručnej práce. 50 % surovín, čo sa týka objemu, sa dováža zo zahraničia. Veľmi drahý je aj vývoj nového výrobku, nakoľko vyžaduje mnoho pokusov a testovaní. Pre budúcnosť vyžaduje EÚ zavedenie a riadenie výroby funkčných systémov správnej, výrobnej a hygienickej praxe, ktorý bude vyžadovať ďalšie investície. V Českej republike bola napríklad zrušená aj výroba bezlepkových múk ako nerentabilná a nakupuje pre svoj dotačný program už štyri roky naše bezlepkové a nízkobielkovinové múky a cestoviny. Život s bezlepkovou diétou je u nás súčasne vysoko finančne náročný a najmä pre mladé rodiny a dospelých samoživiteľov znamená doslova prepad za hranicu životného minima. Napríklad bezlepkový chlieb a múka pri súčasnej dotácii je tri- až päťkrát drahší ako výrobky z normálnej múky. Z uvedeného vyplýva, že diéta celiatikov je tri- až päťkrát drahšia než diéta ostatných občanov. Nehovoriac o tom, že na celom Slovensku je len päť predajní pre celiatikov. Neupravením uvedenej dotácie dôjde ešte k výraznejšiemu prepadu finančnej náročnosti diéty týchto občanov, ktorých vlastne nie je možné liečiť, len udržiavať dobrý zdravotný stav a pracovnú výkonnosť prísnym dodržiavaním diéty. Ďakujem vám za pozornosť.